Rezoluta e IDU-së për Shqipërinë-5 dhjetor 2025, Uashington DC


Rezolutë mbi Shqipërinë

5 dhjetor 2025

E miratuar nga Partia Demokratike dhe Partia Republikane e Shqipërisë, më 5 dhjetor, Uashington D.C.

Duke marrë parasysh Raportin Përfundimtar të OSBE/ODIHR-it për zgjedhjet parlamentare të 11 majit 2025 në Shqipëri; Indeksin e Shtetit të së Drejtës 2025 të Projektit Botëror të Drejtësisë (World Justice Project Rule of Law Index 2025) dhe Raportin e Departamentit Amerikan të Shtetit mbi Klimën e Biznesit; si dhe duke rikujtuar Kriteret e Kopenhagës, Dokumentin e Kopenhagës të OSBE-së (1990), standardet e Komisionit të Venecias dhe rezolutat e mëparshme të IDU-së, CDI-së dhe PPE-së mbi Shqipërinë;

Unioni Ndërkombëtar i Demokracisë (IDU)
Regresioni zgjedhor dhe bashkimi shtet–parti–krim

Shpreh shqetësim të thellë se Raporti i OSBE/ODIHR-it konfirmon shkelje sistematike, përfshirë frikësimin, blerjen e votave dhe keqpërdorimin e burimeve shtetërore, si dhe përdorimin e korrupsionit dhe rrjeteve kriminale për të ndikuar në listat e kandidatëve të Partisë Socialiste, veçanërisht në Elbasan, Durrës dhe Vorë.

Vëren se mbi 4.500 aktivitete shtetërore u shfrytëzuan për qëllime fushate, me sanksione minimale, duke treguar njëanshmëri institucionale dhe pandëshkueshmëri, dhe dënon përdorimin e fondeve publike dhe patronazhit kriminal për të manipuluar votat dhe elektoratin e diasporës.

Paralajmëron se refuzimi i vazhdueshëm për të zbatuar rekomandimet e OSBE/ODIHR-it ka konsoliduar detyrimin dhe presionin elektoral, duke gërryer besimin te demokracia.

Përdorimi i drejtësisë si armë dhe kolapsi i kontrollit institucional

4. Shpreh shqetësim të madh për hetimet e bllokuara, mocionet e shpërfillura dhe mosrespektimin e vendimeve të Gjykatës Kushtetuese, si dhe evidenton kontrollin e ekzekutivit mbi prokurorinë, sistemin gjyqësor, median dhe organet rregullatore.

5. Dënon çështjet me motive politike ndaj drejtuesve të opozitës, përfshirë Sali Berishën, Fatmir Mediun, Ilir Metën dhe të tjerë, duke paralajmëruar për drejtësi selektive dhe vendime politike të pritshme.

Shqipëria si shtet i narkotikëve dhe kërcënim për sigurinë

6. Shpreh alarm se Shqipëria vijon të jetë një qendër rajonale për trafikimin e drogës dhe pastrimin e parave, me depërtimin e strukturave kriminale në kontratat publike, sektorin e ndërtimit dhe turizmin.

Paralajmëron se ekonomia e lidhur me narkotikët kërcënon stabilitetin rajonal, sigurinë evropiane dhe besueshmërinë e procesit të zgjerimit të Bashkimit Evropian.

Thirrje dhe rekomandime

I bën thirrje Bashkimit Evropian, Shteteve të Bashkuara dhe Këshillit të Evropës që të aplikojnë kushte të rrepta, të bazuara në meritë, për rrugën e Shqipërisë drejt anëtarësimit në BE dhe kërkon krijimin e një mekanizmi të pavarur ndërkombëtar për monitorimin e zgjedhjeve, drejtësisë dhe medias.

Kërkon sanksione të synuara ndaj zyrtarëve dhe subjekteve të lidhura me korrupsionin, krimin e organizuar dhe përndjekjen politike.

Mbështet reformat për çmontimin e rrjeteve kriminale, garantimin e pavarësisë së drejtësisë, rikthimin e kontrollit parlamentar dhe mbrojtjen e lirisë së medias.

Përfundime

Riafirmon se ndërthurja e pushtetit politik, drejtësisë dhe krimit të organizuar përbën një kërcënim serioz për demokracinë dhe sigurinë evropiane.

Paralajmëron se Shqipëria rrezikon të kthehet në një regjim të përhershëm narkotiko-autoritar.

U bën thirrje anëtarëve të IDU-së të mbeten vigjilentë dhe të mbështesin demokratët shqiptarë në mbrojtje të lirisë, pluralizmit dhe vlerave evropiane.
